title: REGULAMENTUL DE PUNERE ÎN APLICARE (UE) …/… AL COMISIEI de stabilire a criteriilor tehnice pentru etichetele electronice pentru echipamentele maritime

text:
               REGULAMENTUL DE PUNERE ÎN APLICARE (UE) …/… AL COMISIEI

               din 19.4.2018

               de stabilire a criteriilor tehnice pentru etichetele electronice pentru echipamentele maritime

               (Text cu relevanță pentru SEE)

               COMISIA EUROPEANĂ,

               având în vedere Tratatul privind funcționarea Uniunii Europene,

               având în vedere Directiva 2014/90/UE din 23 iulie 2014 privind echipamentele maritime și de abrogare a Directivei 96/98/CE a Consiliului
                  1
               , în special articolul 11 alineatul (4),

               întrucât:

               (1)Directiva 2014/90/UE conferă Comisiei competențe de executare în vederea stabilirii de criterii tehnice corespunzătoare în ceea ce privește proiectarea, performanțele, aplicarea și utilizarea etichetelor electronice.

               (2)S-a realizat o analiză cost-beneficiu
                  2
                al cărei rezultat a fost în favoarea utilizării etichetelor electronice în plus față de marcajul „timonă”.

               (3)Etichetarea electronică a echipamentelor maritime nu necesită investiții mari și aduce beneficii producătorilor, proprietarilor și operatorilor de nave, precum și autorităților responsabile cu supravegherea pieței.

               (4)Specificațiile prevăzute în prezentul regulament se bazează pe o comparație între tehnologiile disponibile, realizată în cadrul analizei cost-beneficiu, precum și pe sugestiile formulate în respectiva analiză în ceea ce privește structura corespunzătoare a codurilor folosite pentru identificarea echipamentelor maritime.

               (5)În urma comparației realizate în cadrul analizei cost-beneficiu între suporturile de date și arhitecturile pentru schimbul de date existente în prezent, s-a recomandat utilizarea codurilor Data Matrix și identificarea prin radiofrecvență (RFID), acestea fiind cele mai potrivite tehnologii.

               (6)Analiza cost-beneficiu a indicat totodată că, având în vedere capacitatea limitată de stocare a datelor pe eticheta electronică, informațiile de pe respectiva etichetă electronică trebuie să ofere un link către baze de date în care pot fi găsite informații mai detaliate. Codurile Data Matrix și numerele de identificare prin frecvență radio (RFID) specificate în prezentul regulament cuprind informațiile-cheie care pot include un astfel de link.

               (7)În consecință, ar trebui folosit un număr unic de identificare a echipamentelor maritime pe baza structurii standardizate a codurilor, indiferent de tipul de etichetă electronică utilizată. O astfel de identificare ar trebui să fie suficient de flexibilă pentru a permite accesul direct al utilizatorilor la majoritatea bazelor de date relevante pentru echipamentele maritime.

               (8)Formatul de codare a informațiilor necesare pe suportul de stocare a datelor ar trebui să se bazeze pe standardele ISO. De asemenea, formatul respectiv ar trebui să permită codarea unor informații suplimentare pentru uzul producătorilor, în special deoarece producătorii ar trebui să poată încorpora caracteristici de siguranță suplimentare pe suportul de stocare a datelor, în vederea identificării mai ușoare a produselor contrafăcute.

               (9)Pentru a fi ușor de reperat la inspecția vizuală, echipamentele maritime cu etichete electronice care înlocuiesc marcajul „timonă” ar trebui să poarte un simbol adecvat în acest sens.

               (10)Măsurile prevăzute în prezentul regulament sunt conforme cu avizul Comitetului pentru siguranța maritimă și prevenirea poluării de către nave (COSS),

               ADOPTĂ PREZENTUL REGULAMENT:

               Articolul 1

               În sensul prezentului regulament, se aplică următoarele definiții:

               1. „etichetă electronică” înseamnă un marcaj pe care figurează un număr de identificare prin frecvență radio (radio frequency identification - RFID) sau un cod Data Matrix;

               2. „identificator de aplicație” înseamnă un prefix numeric folosit pentru a defini înțelesul și formatul elementelor de date codate.

               Articolul 2

               Producătorii de echipamente maritime pot folosi următoarele etichete electronice, astfel cum se specifică în anexă:

               (a) etichetele RFID aplicate permanent pe un echipament maritim;

               (b) etichetele citite optic care conțin coduri Data Matrix aplicate permanent pe un echipament maritim sau

               (c) etichetele citite optic care conțin coduri Data Matrix marcate permanent pe un echipament maritim.

               Articolul 3

               Pe etichetele electronice RFID care înlocuiesc marcajul „timonă” sau lângă acestea figurează în mod vizibil, lizibil și indelebil simbolul prevăzut la punctul 3.1 sau 3.2 din anexă.

               Echipamentele maritime cu etichete electronice citite optic care conțin coduri Data Matrix ce înlocuiesc marcajul „timonă” poartă, în mod vizibil, lizibil și indelebil, simbolul prevăzut la punctul 3.3 din anexă pe etichetele respective sau lângă acestea.

               Articolul 4

               Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

               Prezentul regulament este obligatoriu în toate elementele sale și se aplică direct în toate statele membre.

               Adoptat la Bruxelles, 19.4.2018

                     Pentru Comisie

                     Preşedintele
                     Jean-Claude JUNCKER

                     (1)

                        JO L 257, 28.8.2014, p. 146.

                     (2)

                        „Posibila introducere a unei etichete electronice pentru echipamentele maritime în locul marcajului «timonă» sau în plus față de acesta”, cererea de oferte nr. MOVE/D2/2015-372 V1.0 a Comisiei Europene, DG Mobilitate și Transporturi.

    ---documentbreak---

               ANEXĂ

               1.Identificarea echipamentelor maritime

               1.1.Etichetele electronice pentru echipamentele maritime cuprind un număr de identificare care poate fi citit electronic prin identificarea prin frecvențe radio (RFID) sau un cod Data Matrix care poate fi citit optic, conținând următoarele informații:

               (a) un identificator de aplicație corespunzător în conformitate cu standardul ISO/IEC 15434:2006 și cu standardul ISO/IEC 15418:2016, folosindu-se fie un identificator de date ASC MH10, fie un identificator de aplicație GS1;

               (b) tipul de modul (module) de evaluare a conformității prevăzut în anexa II la Directiva 2014/90/UE folosit pentru evaluarea conformității [o literă];

               (c) numărul de identificare al organismului notificat atribuit de Comisie în conformitate cu punctul 3.1 din anexa IV la Directiva 2014/90/UE [4 cifre];

               (d) numărul (numerele) verificării unității de produs (modulul G) sau al examinării CE de tip și al certificatelor de conformitate cu tipul (modulul B și D, E sau F) [maximum 20 de caractere alfanumerice].

               1.2.În plus față de informațiile furnizate în conformitate cu punctul 1.1, etichetele electronice pot, de asemenea, cuprinde informații referitoare la numărul locului de producție, un cod de produs, numărul lotului și/sau informații suplimentare concepute de producător în conformitate cu standardul ISO/IEC 15434:2006 [folosindu-se fie identificatori de date ASC MH10, fie identificatori de aplicație GS1].

               1.3.Exemple:

               Modulele B+D: [a se vedea punctul 1.2.]+([numărul de identificare corespunzător]) B 0575 40123+D 0038 040124

               Modulele B+E: [a se vedea punctul 1.2.]+([numărul de identificare corespunzător]) B 0575 40123+E 0038 040125

               Modulele B+F: [a se vedea punctul 1.2.]+([numărul de identificare corespunzător]) B 0575 40123+F 0038 040126

               Modulul G: [a se vedea punctul 1.2.]+([numărul de identificare corespunzător]) G 0575 040126.

               2.Etichetele electronice

               2.1.Etichetele RFID

               Transponderele RFID funcționează în banda de frecvență 860-960 MHz în conformitate cu standardul ISO/IEC 18000-6:2004 tipul C.

               Eticheta electronică se fixează trainic pe echipamentul maritim în cauză, astfel încât să se asigure că respectiva etichetă electronică va putea fi citită conform prevederilor pe întreaga durată de viață preconizată a respectivului echipament maritim.

               2.2.Codurile Data Matrix

               Codurile Data Matrix respectă standardul ISO/IEC 16022:2006.

               Eticheta electronică se marchează sau se fixează trainic pe echipamentul maritim în cauză, astfel încât să se asigure că respectiva etichetă electronică va putea fi citită conform prevederilor pe întreaga durată de viață preconizată a respectivului echipament maritim.

               3.Simboluri

               3.1.

               3.2.

               3.3.


title: REGULAMENTUL DE PUNERE ÎN APLICARE (UE) …/… AL COMISIEI privind taxele și sumele de bani care trebuie plătite Agenției Uniunii Europene pentru Căile Ferate și condițiile de plată a acestora

text:
               REGULAMENTUL DE PUNERE ÎN APLICARE (UE) …/… AL COMISIEI

               din 2.5.2018

               privind taxele și sumele de bani care trebuie plătite Agenției Uniunii Europene pentru Căile Ferate și condițiile de plată a acestora

               (Text cu relevanță pentru SEE)

               COMISIA EUROPEANĂ,

               având în vedere Tratatul privind funcționarea Uniunii Europene,

               având în vedere Regulamentul (UE) 2016/796 al Parlamentului European și al Consiliului
                  1
                din 11 mai 2016 privind Agenția Uniunii Europene pentru Căile Ferate și de abrogare a Regulamentului (CE) nr. 881/2004, în special articolul 80,

               întrucât:

               (1)Veniturile Agenției Uniunii Europene pentru Căile Ferate (denumită în continuare „agenția”) constau într-o contribuție din partea Uniunii și în taxele și sumele de bani plătite de solicitanți pentru prelucrarea cererilor de certificate, autorizații și decizii de aprobare, pentru tratarea contestațiilor și pentru alte servicii prestate de agenție în conformitate cu articolul 64 din Regulamentul (UE) 2016/796.

               (2)Taxele și sumele de bani care trebuie plătite agenției ar trebui stabilite într-o manieră transparentă, echitabilă și uniformă, în special în scopul simplificării. Acestea nu ar trebui să ducă la impunerea unei sarcini financiare inutile pentru întreprinderi și nu ar trebui să pună în pericol competitivitatea sectorului feroviar european.

               (3)Calcularea taxelor și a sumelor de bani ar trebui să țină seama de costurile cu personalul și cu experții externi implicați în prelucrarea cererilor, atunci când este cazul. Ar trebui, de asemenea, să se ia în considerare costurile serviciilor și ale activităților de sprijin legate de prelucrarea cererilor, precum și oricare alte costuri operaționale suportate în vederea prestării serviciilor menționate. Aceste costuri ar trebui să fie legate de activitățile relevante și proporționale cu acestea și ar trebui să fie nediscriminatorii.

               (4)Taxele și sumele de bani percepute de agenție ar trebui să acopere costurile integrale ale serviciilor prestate de agenție.

               (5)Timpul petrecut de agenție pentru prestarea acelor servicii ar trebui facturat la un tarif orar până ce sistemul va fi suficient de dezvoltat încât să facă posibil un regim de tarife fixe. Taxele și sumele de bani percepute de agenție ar trebui stabilite la un nivel care să permită evitarea unui deficit sau a unei acumulări importante a surplusului, în conformitate cu Regulamentul (UE) 2016/796.

               (6)Cuantumurile care trebuie plătite nu ar trebui să fie în funcție de locul în care este stabilit solicitantul și nici de limba utilizată pentru cerere. Prin urmare, costurile de deplasare și de traducere suportate în legătură cu componenta din cerere care este prelucrată de agenție ar trebui agregate și împărțite între toate cererile.

               (7)Taxele și sumele de bani ar trebui stabilite astfel încât să răspundă nevoilor specifice ale întreprinderilor mici și mijlocii. Întreprinderile ar trebui să aibă posibilitatea de a împărți plata, dacă este necesar, în mai multe rate.

               (8)În cadrul Regulamentului 2016/796, solicitanților li s-a garantat dreptul de a introduce contestații și aceștia ar trebui să poată solicita o măsură reparatorie și să își poată exercita acest drept împotriva deciziilor agenției. Plata taxelor și a sumelor de bani asociate unei contestații depuse împotriva deciziilor agenției nu ar trebui, prin urmare, să reprezinte o condiție prealabilă pentru ca o contestație să fie admisibilă. Ar trebui percepute taxe și sume de bani pentru prelucrarea contestațiilor numai în cazurile în care contestația este respinsă.

               (9)În concordanță cu principiul unei bune gestionări a proiectelor, solicitantul ar trebui să aibă posibilitatea de a cere o estimare. Solicitantul ar trebui informat, în măsura posibilului, în privința cuantumului probabil care trebuie plătit și a modalității în care trebuie efectuată plata. Ar trebui fixate termene-limită pentru plata taxelor și a sumelor de bani.

               (10)Informațiile despre taxele și sumele de bani stabilite în prezentul regulament ar trebui să fie accesibile publicului. Oricare alte revizuiri viitoare ale taxelor percepute de agenție ar trebui să se bazeze pe o evaluare transparentă a costurilor agenției și a costurilor relevante rezultate din sarcinile executate de ANS.

               (11)Măsurile prevăzute în prezentul regulament sunt conforme cu avizul comitetului menționat la articolul 81 din Regulamentul (UE) 2016/796,

               ADOPTĂ PREZENTUL REGULAMENT:

               Articolul 1

               Obiect și domeniu de aplicare

               1.Prezentul regulament stabilește taxele și sumele de bani care trebuie plătite Agenției Uniunii Europene pentru Căile Ferate (denumită în continuare „agenția”) pentru prelucrarea cererilor în temeiul articolelor 14, 20, 21 și 22 din Regulamentul (UE) 2016/796, precum și pentru prestarea altor servicii în concordanță cu obiectivele pentru care a fost înființată agenția. Acesta precizează și metoda care trebuie utilizată la calcularea taxelor și a sumelor de bani respective, precum și condițiile de plată a acestora.

               2.Prezentul regulament stabilește, de asemenea, proceduri de asigurare a transparenței, a nediscriminării și a altor principii de bază ale dreptului european în legătură cu costurile suportate de autoritățile naționale de siguranță (denumite în continuare „ANS”) pentru prelucrarea componentei naționale a cererilor de care este responsabilă agenția în temeiul articolelor 14, 20 și 21 din Regulamentul (UE) 2016/796.

               3.Prezentul regulament nu se aplică taxelor și sumelor de bani percepute în legătură cu următoarele activități ale ANS:

               (a)prelucrarea cererilor pentru certificatele unice de siguranță în temeiul articolului 10 alineatul (8) din Directiva (UE) 2016/798
                  2
                și procesul de implicare prealabilă aferent prevăzut în Regulamentul [actul de punere în aplicare menționat la articolul 10 alineatul (10) din Directiva (UE) 2016/798]
                  3
               ,

               (b)prelucrarea cererilor de autorizații de introducere pe piață a vehiculelor sau de autorizații de tip ale vehiculelor în temeiul articolului 21 alineatul (8) și al articolului 24 alineatul (1) din Directiva (UE) 2016/797
                  4
                și procesul de implicare prealabilă aferent prevăzut în Regulamentul de punere în aplicare (UE) 2018/545
                  5
               ;

               (c)emiterea unui aviz cu privire la cererea de aprobare a echipamentelor ERTMS din cale, în conformitate cu articolul 19 alineatul (3) ultimul paragraf din Directiva (UE) 2016/797.

               (d)eliberarea de autorizații temporare pentru testele la fața locului în temeiul articolului 21 alineatele (3) și (5) din Directiva (UE) 2016/797.

               Articolul 2

               Tipuri de taxe și sume de bani

               1.Agenția percepe taxe pentru prelucrarea cererilor, inclusiv pentru emiterea de estimări și pentru situațiile în care o cerere este retrasă de solicitant sau agenția modifică o decizie. Agenția poate, de asemenea, să perceapă taxe atunci când revocă o decizie anterioară din cauza neconformității titularului unei autorizații sau certificări.

               2.Cererile menționate la alineatul (1) privesc:

               (a)autorizații de introducere pe piață a vehiculelor sau autorizații de tip ale vehiculelor în conformitate cu articolele 20 și 21 din Regulamentul (UE) 2016/796;

               (b)certificate unice de siguranță în conformitate cu articolul 14 din Regulamentul (UE) 2016/796;

               (c)decizii de aprobare a conformității în ceea ce privește interoperabilitatea unor echipamente ERTMS din cale cu STI aplicabilă, în conformitate cu articolul 22 din Regulamentul (UE) 2016/796;

               (d)contestațiile menționate la articolul 58 din Regulamentul (UE) 2016/796, în conformitate cu articolul 7 din prezentul regulament.

               3.Agenția percepe sume de bani pentru prestarea altor servicii decât cele menționate la alineatul (1), cerute de solicitant sau de oricare altă persoană. În special, agenția percepe sume de bani pentru procesul de implicare prealabilă prevăzut în Regulamentul [actul de punere în aplicare menționat la articolul 21 alineatul (9) din Directiva (UE) 2016/797]
                  6
                și în Regulamentul [actul de punere în aplicare menționat la articolul 10 alineatul (10) din Directiva (UE) 2016/798]
                  7
               .

               4.Agenția publică o listă a serviciilor pe site-ul său web.

               Articolul 3

               Calcularea taxelor și a sumelor de bani

               1.Cuantumul taxelor și al sumelor de bani reprezintă totalul următoarelor elemente:

               (a)numărul de ore petrecute de personalul agenției și de experții externi pentru prelucrarea cererii, înmulțit cu tariful orar al agenției, și

               (b)costurile relevante suportate de ANS, rezultate în urma prelucrării componentei naționale a cererii.

               2.Agenția aplică un tarif orar de 130 EUR în sensul alineatului (1) litera (a).

               Articolul 4

               Estimări ale taxelor și sumelor de bani

               1.Agenția emite, la cererea solicitantului, o estimare fără caracter obligatoriu a cuantumului taxelor și al sumelor de bani aferente cererii sau solicitării de servicii și oferă informații cu privire la data la care vor fi emise facturile.

               ANS implicate în prelucrarea unei cereri furnizează agenției o estimare fără caracter obligatoriu a costurilor lor, astfel cum sunt menționate la articolul 3 alineatul (1) litera (b), pentru ca acestea să fie incluse în estimarea emisă de agenție.

               2.În cursul prelucrării unei cereri, agenția și ANS își monitorizează costurile proprii. La cererea solicitantului, atunci când costurile riscă să depășească estimarea cu mai mult de 15 %, agenția informează solicitantul cu privire la acest lucru.

               3.Dacă prelucrarea unei cereri sau prestarea unui serviciu durează mai mult de un an, solicitantul poate cere o nouă estimare.

               4.Atunci când se solicită emiterea de estimări și orice revizuire a acestora, termenele-limită stabilite la articolul 19 alineatul (4) și la articolul 21 alineatul (6) din Directiva (UE) 2016/797, precum și la articolul 10 alineatul (6) din Directiva (UE) 2016/798 pot fi suspendate timp de maximum zece zile lucrătoare.

               Articolul 5

               Condițiile de plată

               1.Agenția emite o factură pentru taxele și sumele de bani datorate, în termen de 30 de zile calendaristice de la

               (a)data deciziei agenției sau a comisiei pentru soluționarea contestațiilor sau

               (b)data la care s-a încheiat serviciul prestat sau

               (c)data retragerii unei cereri sau

               (d)data oricărui alt eveniment care a dus la încetarea prelucrării unei cereri.

               2.În factură sunt incluse următoarele detalii:

               (a)numărul de ore lucrate de agenție; și

               (b)atunci când este cazul, costurile facturate per ANS responsabilă. Acestea se specifică în legătură cu sarcina executată și cu timpul lucrat sau sub forma unor tarife fixe aplicate pentru prelucrarea componentei naționale a cererii.

               3.ANS furnizează agenției, cel târziu în momentul în care agenția o solicită, o situație a costurilor asociate contribuției lor, în vederea includerii în factura emisă de agenție. Situația costurilor include detalii privind modul în care au fost calculate costurile respective.

               4.Taxele și sumele de bani se exprimă și se plătesc în euro.

               5.Agenția notifică solicitanților decizia și emite factura prin intermediul ghișeului unic menționat la articolul 12 din Regulamentul (UE) 2016/796.

               6.Agenția poate factura cuantumuri intermediare o dată la șase luni.

               7.Plata taxelor și a sumelor de bani se face prin transfer în contul bancar al agenției indicat în acest scop.

               8.Solicitanții se asigură că agenția primește plata pentru cuantumurile datorate, inclusiv eventualele comisioane bancare aferente plății, în 60 de zile calendaristice de la data notificării facturii.

               9.Dacă solicitantul este o întreprindere mică sau mijlocie, agenția ia în considerare solicitările de prelungire rezonabilă a termenului-limită pentru plată și plata în rate.

               În sensul prezentului regulament, întreprindere mică sau mijlocie înseamnă o întreprindere care are mai puțin de 250 de angajați și a cărei cifră de afaceri anuală nu depășește 50 de milioane EUR sau al cărei bilanț anual total nu depășește 43 de milioane EUR.

               10.Se rambursează către ANS costurile suportate pentru prelucrarea componentei naționale a cererilor în termenele-limită menționate la alineatele (8) și (9).

               Articolul 6

               Neplată

               1.Dacă agenția nu a primit plata în termenele-limită prevăzute la articolul 5 alineatele (8) și (9), aceasta poate percepe dobândă pentru fiecare zi calendaristică suplimentară care trece până la primirea plății și aplică regulile privind recuperările prevăzute la articolul 80 din Regulamentul (UE, Euratom) nr. 966/2012 al Parlamentului European și al Consiliului
                  8
               .

               2.Rata dobânzii este rata aplicată de Banca Centrală Europeană principalelor sale operațiuni de refinanțare, publicată în Jurnalul Oficial al Uniunii Europene seria C, în vigoare în prima zi calendaristică a lunii în care are loc scadența, majorată cu opt puncte procentuale.

               3.Dacă dispune de dovezi că este în pericol capacitatea financiară a solicitantului, agenția poate respinge o cerere, cu excepția cazului în care solicitantul furnizează o garanție bancară sau un depozit de garanție.

               4.Agenția poate respinge o cerere nouă dacă solicitantul nu și-a îndeplinit obligațiile de plată care decurg din sarcinile executate sau din serviciile prestate anterior de agenție în legătură cu autorizarea, certificarea și aprobarea, cu excepția cazului în care solicitantul achită cuantumurile restante datorate pentru acele sarcini executate sau servicii prestate în legătură cu autorizarea, certificarea și aprobarea.

               5.Agenția realizează toate demersurile juridice corespunzătoare pentru a asigura plata integrală a facturilor emise. În acest scop, ANS care au depus o situație a costurilor în vederea rambursării sprijină agenția în acest proces.

               Articolul 7

               Contestații și taxele pentru contestații

               1.Agenția percepe o taxă pentru orice contestație care este respinsă sau retrasă.

               2.Taxa pentru contestație este, în funcție de care cuantum este mai redus dintre cele două, fie de 10 000 EUR, fie egală cu cuantumul taxei percepute pentru decizia împotriva căreia se depune contestația.

               3.Registratorul comisiei pentru soluționarea contestațiilor îl informează pe contestatar cu privire la condițiile de plată. Începând de la data notificării facturii, contestatarul are la dispoziție 30 de zile calendaristice pentru efectuarea plății.

               4.Un solicitant poate introduce, la comisia pentru soluționarea contestațiilor, o contestație împotriva taxelor și a sumelor de bani facturate.

               Articolul 8

               Publicarea și revizuirea tarifelor

               1.Agenția își publică tariful orar menționat la articolul 3 pe site-ul său web.

               2.ANS publică tarifele relevante pentru stabilirea costurilor facturate către agenție menționate la articolul 3 alineatul (1) litera (b). Dacă aplică un tarif fix, ANS precizează cărui caz de autorizare și de certificare i se va aplica tariful fix.

               3.Site-ul web al agenției conține un link către informațiile respective.

               4.Agenția include, în raportul anual menționat la articolul 51 alineatul (1) litera (a) din Regulamentul (UE) 2016/796, informații despre elementele care servesc ca bază pentru tariful orar, rezultatele și previziunile financiare.

               Articolul 9

               Procedurile agenției

               1.Pentru a diferenția veniturile și cheltuielile de activitățile pentru care se aplică taxele și sumele de bani menționate la articolul 1 alineatul (1), agenția:

               (a)primește și păstrează veniturile generate de taxe și sume de bani percepute într-un cont bancar separat;

               (b)raportează anual cu privire la veniturile și cheltuielile totale asociate activităților pentru care se percep taxe și sume de bani, precum și cu privire la structura și performanța costurilor.

               2.Dacă, la sfârșitul unui exercițiu financiar, veniturile totale din taxe și sume de bani depășesc costurile totale ale activităților pentru care se percep taxe și sume de bani, surplusul se păstrează într-o rezervă bugetară și se utilizează la gestionarea surplusurilor sau a deficitelor în conformitate cu regulamentul financiar al agenției.

               3.Se asigură sustenabilitatea veniturilor din activități pentru care se percep taxe și sume de bani.

               Articolul 10

               Evaluare și revizuire

               1.Regimul de taxe și sume de bani face obiectul unei evaluări o dată pe exercițiu financiar. Această evaluare se bazează pe rezultatele financiare anterioare ale agenției și pe estimarea acesteia privind cheltuielile și veniturile. Evaluarea este legată, de asemenea, de documentul de programare unic al agenției.

               2.Comisia revizuiește, dacă este necesar, taxele și sumele de bani pe baza estimării rezultatelor și previziunilor financiare ale agenției.

               3.Având în vedere informațiile furnizate de agenție în raportul său anual menționat la articolul 8, prezentul regulament se revizuiește până la 16 iunie 2022 cel târziu, în vederea introducerii progresive a unor taxe fixe.

               Articolul 11

               Dispoziții tranzitorii

               În cazurile menționate la articolul 55 alineatul (4) din Regulamentul (UE) 2018/545 și la articolul 15 alineatul (4) din [actul de punere în aplicare menționat la articolul 10 alineatul (10) din Directiva (UE) 2016/798], taxele și sumele de bani menționate în prezentul regulament nu se aplică activității realizate înainte de depunerea cererii la agenție, această activitate făcând obiectul legislației naționale.

               Articolul 12

               Intrare în vigoare

               Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

               Prezentul regulament se aplică de la 16 februarie 2019.

               Prezentul regulament este obligatoriu în toate elementele sale și se aplică direct în toate statele membre.

               Adoptat la Bruxelles, 2.5.2018

                     Pentru Comisie

                     Preşedintele
                     Jean-Claude JUNCKER

                     (1)

                        Regulamentul (UE) 2016/796 al Parlamentului European și al Consiliului din 11 mai 2016 privind Agenția Uniunii Europene pentru Căile Ferate și de abrogare a Regulamentului (CE) nr. 881/2004 (JO L 138, 26.5.2016, p. 1).

                     (2)

                        Directiva (UE) 2016/798 a Parlamentului European și a Consiliului din 11 mai 2016 privind siguranța feroviară (JO L 138, 26.5.2016, p. 102).

                     (3)

                        Regulamentul de punere în aplicare XXX al Comisiei.

                     (4)

                        Directiva (UE) 2016/797 a Parlamentului European și a Consiliului din 11 mai 2016 privind interoperabilitatea sistemului feroviar în Uniunea Europeană (JO L 138, 26.5.2016, p. 44).

                     (5)

                        Regulamentul de punere în aplicare (UE) 2018/545 al Comisiei din 4 aprilie 2018 de instituire a modalităților practice pentru procesul de autorizare a vehiculelor feroviare și de autorizare de tip a vehiculelor feroviare în temeiul Directivei (UE) 2016/797 a Parlamentului European și a Consiliului (JO L 90, 6.4.2018, p. 66).

                     (6)

                        Regulamentul de punere în aplicare XX al Comisiei.

                     (7)

                        Regulamentul de punere în aplicare XX al Comisiei.

                     (8)

                        Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (JO L 298, 26.10.2012, p. 1-96).


title: REGULAMENTUL DE PUNERE ÎN APLICARE (UE) …/… AL COMISIEI privind stabilirea unei acțiuni statistice directe temporare pentru diseminarea tematicilor selectate ale recensământului populației și al locuințelor din 2021, geocodate la nivel de griduri de 1 km²

text:
               REGULAMENTUL DE PUNERE ÎN APLICARE (UE) …/… AL COMISIEI

               din 21.11.2018

               privind stabilirea unei acțiuni statistice directe temporare pentru diseminarea tematicilor selectate ale recensământului populației și al locuințelor din 2021, geocodate la nivel de griduri de 1 km²

               (Text cu relevanță pentru SEE)

               COMISIA EUROPEANĂ,

               având în vedere Tratatul privind funcționarea Uniunii Europene,

               având în vedere Regulamentul (CE) nr. 223/2009 al Parlamentului European și al Consiliului privind statisticile europene
                  1
               , în special articolul 14 alineatul (2),

               întrucât:

               (1)Diseminarea unor tematici de recensământ armonizate la nivelul Uniunii la nivelul unor griduri de suprafață constantă, și anume de 1 km², constituie un element-cheie al producției statistice europene pentru elaborarea viitoare a politicilor și a strategiilor de recensământ de către statele membre.

               (2)În conformitate cu articolul 14 alineatul (1) litera (b) din Regulamentul (CE) nr. 223/2009, Comisia poate să decidă, în cazuri specifice și temeinic justificate, pentru a satisface nevoi neprevăzute, asupra unei acțiuni statistice directe temporare care să respecte condițiile stabilite la articolul 14 alineatul (2) din regulamentul respectiv.

               (3)Prezenta acțiune statistică directă temporară ar trebui să prevadă o colectare de date pe o perioadă de referință de un an. Toate statele membre ar trebui să fie în măsură să producă date de recensământ univariate, geocodate conform unui set de griduri de 1 km², la data de referință pentru recensământul populației și al locuințelor din 2021; de asemenea, Uniunea ar trebui să acorde institutelor naționale de statistică și altor autorități naționale contribuții financiare menite să acopere costurile suplimentare suportate de acestea. Prezenta acțiune este sprijinită de o analiză a raportului costeficacitate și de o estimare a costurilor totale de producție suplimentare furnizate de Comisie.

               (4)Prezenta acțiune este justificată de o nevoie comună, la nivelul întregii Uniuni, de informații fiabile, precise și comparabile cu privire la distribuția populației, cu o rezoluție spațială suficientă, fondate pe cerințe de producție armonizate și destinate, în special, elaborării de politici regionale paneuropene.

               (5)În întreaga Uniune sunt disponibile informații demografice armonizate și cu rezoluție spațială, iar obiectivul este de a disemina un set de date pentru fiecare stat membru, care să conțină tematici selectate ale recensământului populației și al locuințelor din 2021, geocodate conform unor griduri de 1 km². Nu există nicio sarcină suplimentară pentru respondenți, întrucât toate informațiile necesare vor fi obținute din datele recensământului din 2021.

               (6)În mod concret, pentru a se obține rezultate armonizate comparabile în întreaga Uniune, trebuie determinat un set de griduri de suprafață constantă la nivelul Uniunii, alcătuit din celule de 1 km². În plus, trebuie stabilite tematicile specifice și defalcările lor, precum și programul detaliat de diseminare pe acest set de griduri de 1 km². În cele din urmă, este necesar să se specifice metadatele spațiale și statistice necesare pentru un astfel de set de date.

               (7)Directiva 2007/2/CE a Parlamentului European și a Consiliului
                  2
                și regulamentele de punere în aplicare corespunzătoare ale Comisiei stabilesc metadatele
                  3
               , formatul datelor
                  4
                și serviciile de rețea
                  5
                necesare pentru difuzarea datelor spațiale. În special, punctul 1 din anexa III vizează sistemele statistice de griduri posibile pentru diseminarea datelor spațiale și, în conformitate cu punctul 10 din anexa III, se aplică în cazul seturilor de date spațiale din cadrul tematicii „Distribuția populației – demografie”.

               (8)Regulamentul (CE) nr. 763/2008 al Parlamentului European și al Consiliului
                  6
                și regulamentele de punere în aplicare corespunzătoare ale Comisiei stabilesc norme comune pentru transmiterea datelor obținute la recensământul din 2021, în special în ceea ce privește anul de referință și metadatele necesare
                  7
               , specificațiile tehnice pentru tematicile de recensământ și defalcările lor
                  8
               , precum și formatul tehnic
                  9
               .

               (9)Statele membre ar trebui să transmită datele și metadatele lor validate în format electronic, folosind formatul tehnic adecvat care urmează să fie furnizat de către Comisie. Inițiativa privind schimbul de date și metadate statistice (SDMX) referitoare la standardele statistice și tehnice pentru schimbul și punerea în comun a datelor și metadatelor, pe care se bazează proiectul Census Hub, a fost lansată de Banca Reglementelor Internaționale, Banca Centrală Europeană, Comisie (Eurostat), Fondul Monetar Internațional, Organizația pentru Cooperare și Dezvoltare Economică (OCDE), Organizația Națiunilor Unite și Banca Mondială. Pentru schimbul de statistici oficiale, SDMX și Census Hub oferă standarde statistice, tehnice și pentru transmiterea datelor. Prin urmare, ar trebui să se introducă un format tehnic în conformitate cu standardele respective.

               (10)Comisia (Eurostat) a găzduit un proiect privind protecția armonizată a datelor de recensământ în Sistemul Statistic European (SSE), care a stabilit bune practici și recomandări de punere în aplicare pentru protecția armonizată împotriva divulgării datelor diseminate la nivel de griduri de 1 km².

               (11)Măsurile prevăzute în prezentul regulament sunt conforme cu avizul Comitetului Sistemului Statistic European,

               ADOPTĂ PREZENTUL REGULAMENT:

               Articolul 1

               Obiect

               Se stabilește o acțiune statistică directă temporară în vederea dezvoltării, a producerii și a diseminării tematicilor selectate ale recensământului populației și al locuințelor din 2021, geocodate conform unui set de griduri de 1 km² (denumite în continuare „date la nivel de griduri de 1 km²”).

               În acest scop, se determină un grid de referință geospațial armonizat și constant, unic pentru Europa, alcătuit din celule cu o suprafață de 1 km². Se stabilesc, de asemenea, tematicile specifice și defalcările lor, precum și programul detaliat și metadatele pentru diseminarea datelor recensământului populației și al locuințelor din 2021, geocodate conform gridurilor de referință de 1 km².

               Articolul 2

               Definiții

               În sensul prezentului regulament, se aplică definițiile de la articolul 2 din Regulamentul (CE) nr. 763/2008.

               Se aplică, de asemenea, următoarele definiții:

               (1)„grid”, „celulă de grid” și „punct de grid” înseamnă un grid, o celulă de grid și un punct de grid astfel cum sunt definite în anexa II punctul 2.1 din Regulamentul (UE) nr. 1089/2010;

               (2)„populație totală” înseamnă ansamblul persoanelor dintr-o celulă de grid a căror reședință obișnuită este situată în respectiva celulă de grid;

               (3)„element” înseamnă o singură măsurătoare cuprinsă în tabelul definit în anexa II la prezentul regulament;

               (4)„valoare” înseamnă informația furnizată de un element. O valoare poate fi o „valoare numerică” sau o „valoare specială”;

               (5)„valoare numerică” înseamnă un număr întreg mai mare sau egal cu „0”, care furnizează informații statistice referitoare la observarea respectivului element;

               (6)„date validate” înseamnă date verificate de statele membre în conformitate cu normele de validare convenite;

               (7)„valoare observată” înseamnă o valoare numerică ce reprezintă informații observate sau imputate conform celor mai bune cunoștințe disponibile, pe baza tuturor informațiilor disponibile în urma recensământului din 2021, în special înainte de aplicarea oricărei măsuri de control privind divulgarea datelor statistice;

               (8)„valoare confidențială” înseamnă o valoare numerică ce nu trebuie să fie divulgată, cu scopul de a proteja confidențialitatea statistică a datelor, în conformitate cu măsurile de protecție ale statelor membre împotriva divulgării datelor statistice;

               (9)„valoare specială” înseamnă un simbol transmis într-un element în locul unei valori numerice;

               (10)„marcaj” înseamnă un cod care poate însoți un anumit element pentru a descrie o caracteristică specifică a valorii sale.

               Articolul 3

               Specificații tehnice pentru gridul de referință de 1 km²

               1.În conformitate cu secțiunea 1.5 din anexa IV la Regulamentul (UE) nr. 1089/2010, setul de griduri statistic de referință de 1 km² pentru utilizare paneuropeană este setul de griduri cu celule de suprafață egală „Grid_ETRS89-LAEA1000”. Întinderea spațială a setului de griduri de referință în sistemul de coordonate specificat pentru acest set de griduri în secțiunea 2.2.1 din anexa II a aceluiași regulament se limitează, în sensul prezentului regulament, la valori ale coordonatelor est cuprinse între 900 000 și 7 400 000 de metri și la valori ale coordonatelor nord cuprinse între 900 000 și 5 500 000 de metri.

               2.În conformitate cu secțiunea 1.4.1.1 din anexa IV a aceluiași regulament, fiecare celulă individuală de grid de referință de 1 km² este identificată printr-un cod de celulă de grid unic, compus din caracterele „CRS3035RES1000mN”. Acesta este urmat de valoarea în metri a coordonatei nord a punctului de grid situat în colțul stâng inferior al celulei de grid, apoi de litera „E”, urmată de valoarea în metri a coordonatei est a punctului de grid situat în colțul stâng inferior al celulei de grid.

               3.Codul de țară al statului membru care efectuează transmisia, astfel cum este definit în Ghidul de redactare interinstituțional publicat de Oficiul pentru Publicații al Uniunii Europene, urmat de caracterul „_”, precedă codul fiecărei celule de grid transmise de statul membru respectiv.

               Articolul 4

               Specificații tehnice pentru tematicile datelor la nivel de griduri de 1 km² și pentru defalcările acestora

               Se aplică specificațiile tehnice ale tematicilor stabilite în anexa la Regulamentul (UE) 2017/543 pentru datele recensământului din 2021. Defalcările tematicilor în sensul prezentului regulament sunt specificate în anexa I la acesta.

               Articolul 5

               Programul datelor la nivel de griduri de 1 km²

               1.Programul datelor la nivel de griduri de 1 km² care trebuie transmis Comisiei (Eurostat) de fiecare stat membru pentru anul de referință 2021 este specificat în anexa II.

               2.Statele membre înlocuiesc orice valoare confidențială cu valoarea specială „nedisponibil”.

               Articolul 6

               Armonizarea rezultatelor

               1.Pentru a facilita comparabilitatea la nivelul Uniunii, valorile care urmează să fie diseminate sunt armonizate. În acest scop, în măsura în care este posibil, se acordă prioritate valorilor numerice față de valorile speciale.

               2.Pentru a asigura informații suficient de precise și de fiabile cu privire la distribuția spațială a populației totale, statele membre respectă următoarele cerințe:

               (a)elementele referitoare la populația totală nu sunt declarate ca fiind confidențiale;

               (b)elementele referitoare la populația totală cu o valoare observată diferită de „0” sunt semnalate prin marcajul „populat”; și

               (c)elementele referitoare la populația totală cu o valoare observată „0” nu sunt semnalate prin marcajul „populat”.

               Articolul 7

               Metadate

               Statele membre furnizează Comisiei (Eurostat) metadatele referitoare la datele la nivel de griduri de 1 km² în conformitate cu anexa III.

               Articolul 8

               Data de referință

               Data de referință a datelor la nivel de griduri de 1 km² transmise de fiecare stat membru trebuie să fie identică cu data de referință declarată de statul membru respectiv în conformitate cu articolul 3 din Regulamentul (UE) 2017/712.

               Articolul 9

               Data transmiterii datelor și a metadatelor

               1.Statele membre furnizează Comisiei (Eurostat) datele validate și agregate și metadatele referitoare la populația totală până la 31 decembrie 2022.

               2.Fără a aduce atingere alineatului (1), statele membre furnizează Comisiei (Eurostat) datele validate și agregate și metadatele până la 31 martie 2024.

               Articolul 10

               Formatul tehnic pentru transmiterea datelor și a metadatelor

               Formatul tehnic care trebuie să fie utilizat pentru transmiterea datelor și a metadatelor este formatul SDMX, astfel cum este pus în aplicare prin Census Hub. Statele membre transmit datele și metadatele solicitate în conformitate cu definițiile structurii datelor și cu specificațiile tehnice aferente furnizate de către Comisie (Eurostat). Ele stochează datele și metadatele solicitate până la 31 decembrie 2034, în vederea oricărei transmiteri ulterioare solicitate de către Comisie (Eurostat).

               Articolul 11

               Cerințe privind calitatea

               1.Statele membre asigură calitatea datelor transmise.

               2.În sensul prezentului regulament, criteriile de calitate prevăzute la articolul 12 alineatul (1) din Regulamentul (CE) nr. 223/2009 se aplică datelor de transmis.

               3.La solicitarea Comisiei (Eurostat), statele membre îi furnizează informații suplimentare necesare pentru evaluarea calității informațiilor statistice.

               Articolul 12

               Diseminarea

               1.Comisia (Eurostat) diseminează seturile de date la nivel de griduri de 1 km² menționate la articolul 5, precum și metadatele corespunzătoare menționate la articolul 7.

               2.În sensul prezentului regulament, programul de date la nivel de griduri de 1 km² și de metadate, care trebuie să fie transmis de statele membre și diseminat de Eurostat, corespunde datelor pe care statele membre le diseminează la nivel național în conformitate cu Directiva 2007/2/CE și cu regulamentele sale de punere în aplicare (CE) nr. 1205/2008, (CE) nr. 976/2009 și (UE) nr. 1089/2010.

               Articolul 13

               Intrare în vigoare

               Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

               Prezentul regulament este obligatoriu în toate elementele sale și se aplică direct în toate statele membre.

               Adoptat la Bruxelles, 21.11.2018

                     Pentru Comisie

                     Preşedintele
                     Jean-Claude JUNCKER

                     (1)

                        JO L 87, 31.3.2009, p. 164.

                     (2)

                        Directiva 2007/2/CE a Parlamentului European și a Consiliului de instituire a unei infrastructuri pentru informații spațiale în Comunitatea Europeană (INSPIRE) (JO L 108, 25.4.2007, p. 1).

                     (3)

                        Regulamentul (CE) nr. 1205/2008 al Comisiei de punere în aplicare a Directivei 2007/2/CE a Parlamentului European și a Consiliului în ceea ce privește metadatele (JO L 326, 4.12.2008, p. 12).

                     (4)

                        Regulamentul (UE) nr. 1089/2010 al Comisiei de punere în aplicare a Directivei 2007/2/CE a Parlamentului European și a Consiliului în ceea ce privește interoperabilitatea seturilor și serviciilor de date spațiale (JO L 323, 8.12.2010, p. 11).

                     (5)

                        Regulamentul (CE) nr. 976/2009 al Comisiei de aplicare a Directivei 2007/2/CE a Parlamentului European și a Consiliului în ceea ce privește serviciile de rețea (JO L 274, 20.10.2009, p. 9).

                     (6)

                        Regulamentul (CE) nr. 763/2008 al Parlamentului European și al Consiliului privind recensământul populației și al locuințelor (JO L 218, 13.8.2008, p. 14).

                     (7)

                        Regulamentul (UE) 2017/712 al Comisiei de stabilire a anului de referință și a programului de date statistice și de metadate privind recensământul populației și al locuințelor prevăzut de Regulamentul (CE) nr. 763/2008 al Parlamentului European și al Consiliului (JO L 105, 21.4.2017, p. 1).

                     (8)

                        Regulamentul de punere în aplicare (UE) 2017/543 al Comisiei de stabilire a normelor de aplicare a Regulamentului (CE) nr. 763/2008 al Parlamentului European și al Consiliului privind recensământul populației și al locuințelor în ceea ce privește specificațiile tehnice ale tematicilor și ale defalcărilor lor (JO L 78, 23.3.2017, p. 13).

                     (9)

                        Regulamentul de punere în aplicare (UE) 2017/881 al Comisiei de punere în aplicare a Regulamentului (CE) nr. 763/2008 al Parlamentului European și al Consiliului privind recensământul populației și al locuințelor, în ceea ce privește modalitățile și structura rapoartelor de calitate, precum și formatul tehnic pentru transmiterea datelor și de modificare a Regulamentului (UE) nr. 1151/2010 (JO L 135, 24.5.2017, p. 6).

    ---documentbreak---

               ANEXA I

               Specificații tehnice pentru defalcările tematicilor de recensământ menționate la articolul 4

               În sensul prezentului regulament, specificațiile tehnice pentru defalcările tematicilor de recensământ menționate în anexa la Regulamentul (UE) 2017/543 sunt prezentate după cum urmează:

               –Fiecare tematică selectată pentru diseminarea la nivel de griduri de referință de 1 km² este indicată cu titlul său din anexa la Regulamentul (UE) 2017/543.

               –Se aplică specificațiile tehnice stabilite în anexa la Regulamentul (UE) 2017/543, referitoare la tematica respectivă în general.

               –Apoi se specifică defalcarea pentru tematica respectivă.

               –Toate defalcările servesc la defalcarea oricărui total sau subtotal referitor la persoane.

               Tematică: Locul de reședință obișnuită

               Categoriile de defalcare ale acestei tematici care trebuie să fie declarate de un stat membru sunt toate celulele setului de griduri de referință de 1 km² specificat la articolul 3 alineatul (1), a căror suprafață include o parte din teritoriul statului membru respectiv, completate de o singură celulă de grid virtuală pentru fiecare stat membru pentru a comensura persoanele care nu sunt alocate altor griduri.

                        Zona geografică bazată pe griduri de referință de 1 km²
                           1

                        GEO.G.

                        x.

                        Toate celulele de grid care aparțin, integral sau parțial, teritoriului statului membru

                        x.

                        y.

                        O celulă de grid virtuală per stat membru

                        y.

               Dacă locul de reședință obișnuită al unei persoane pe teritoriul statului membru de raportare acoperit de griduri de referință nu este cunoscut, pot fi utilizate metode de estimare statistică suplimentare bazate pe metode științifice, bine documentate și disponibile în mod public, pentru a încadra persoana respectivă într-o anumită celulă de grid. Persoanele care nu sunt încadrate în nicio celulă a gridurilor de referință sunt încadrate în celula de grid virtuală GEO.G.y. a statului membru respectiv.

               Tematică: Sex

               Defalcarea SEX., specificată în anexa la Regulamentul (UE) 2017/543 pentru această tematică, se aplică în sensul prezentului regulament.

               Tematică: Vârstă

               Se declară următoarele categorii de defalcare:

                        Vârstă

                        AGE.G.

                        1.

                        Sub 15 ani

                        1.

                        2.

                        Între 15 și 64 de ani

                        2.

                        3.

                        65 de ani și peste

                        3.

               După cum se specifică în anexa la Regulamentul (UE) 2017/543, se declară vârsta împlinită, în ani împliniți, la data de referință.

               Tematică: Statutul activității curente (numărul de persoane ocupate)

               Se declară următoarea categorie de defalcare, inclusă în defalcarea CAS.L. specificată în Regulamentul (UE) 2017/543:

                        Statutul activității curente

                        CAS.L.

                        1.

                        Persoane ocupate

                        1.1.

               Specificația pentru persoanele „ocupate” din anexa la Regulamentul (UE) 2017/543 se aplică în cazul acestei categorii.

               Tematică: Țara/locul nașterii

               Se declară următoarele categorii de defalcare, incluse în defalcarea POB.L. specificată în Regulamentul (UE) 2017/543:

                        Țara/locul nașterii

                        POB.L.

                        1.

                        Locul nașterii în țara de raportare

                        1.

                        2.

                        Locul nașterii în alt stat membru al UE

                        2.1.

                        3.

                        Locul nașterii în altă țară

                        2.2.

               Tematică: Locul de reședință obișnuită cu un an înainte de recensământ

               Se declară următoarele categorii de defalcare, incluse în defalcarea ROY. specificată în Regulamentul (UE) 2017/543:

                        Locul de reședință obișnuită cu un an înainte de recensământ

                        ROY.

                        1.

                        Reședință obișnuită neschimbată

                        1.

                        2.

                        Mutare în interiorul țării de raportare

                        2.1.

                        3.

                        Mutare din exteriorul țării de raportare

                        2.2.

               O mutare în interiorul aceleiași celule de grid este declarată fie ca „Mutare în interiorul țării de raportare” (ROY.2.1.), fie ca „Mutare din exteriorul țării de raportare” (ROY.2.2.), după caz.

               ANEXA II

               Programul datelor de recensământ statistic geocodate la nivel de griduri de referință de 1 km², menționat la articolul 5

               Programul datelor la nivel de griduri de 1 km² care trebuie transmis pentru anul de referință 2021 este alcătuit dintr-un tabel bidimensional ce încrucișează ansamblul celulelor de grid GEO.G., definit în anexa I, cu următoarea selecție de categorii rezultate în urma defalcărilor tematicilor de recensământ specificate în anexa I:

                        Categorii de tematici de recensământ care trebuie defalcate la nivel de griduri de referință de 1 km²

                        STAT.G.

                        0.

                        SEX.0.: Populație totală

                        0.

                        1.

                        SEX.1.: Bărbați

                        1.

                        2.

                        SEX.2.: Femei

                        2.

                        3.

                        AGE.G.1.: Sub 15 ani

                        3.

                        4.

                        AGE.G.2.: Între 15 și 64 de ani

                        4.

                        5.

                        AGE.G.3.: 65 de ani și peste

                        5.

                        6.

                        CAS.L.1.1.: Persoane ocupate
                           2

                        6.

                        7.

                        POB.L.1.: Locul nașterii în țara de raportare

                        7.

                        8.

                        POB.L.2.1.: Locul nașterii în alt stat membru al UE

                        8.

                        9.

                        POB.L.2.2.: Locul nașterii în altă țară

                        9.

                        10.

                        ROY.1.: Locul de reședință obișnuită cu un an înainte de recensământ neschimbat

                        10.

                        11.

                        ROY.2.1.: Locul de reședință obișnuită cu un an înainte de recensământ: mutare în interiorul țării de raportare

                        11.

                        12.

                        ROY.2.2.: Locul de reședință obișnuită cu un an înainte de recensământ: mutare din exteriorul țării de raportare

                        12.

               ANEXA III

               Metadatele necesare pentru datele la nivel de griduri de 1 km² menționate la articolul 7

               Metadate referitoare la elemente

               1.Dacă este cazul, statele membre adaugă următoarele marcaje la un element:

               (a)„provizoriu”;

               (b)„populat”;

               (c)„revizuit”;

               (d)„a se vedea informațiile anexate”;

               (e)„confidențial”
                  3
               .

               2.Numai valorile referitoare la „populația totală” declarate în temeiul articolului 9 alineatul (1) și care, la momentul declarării, nu sunt considerate de către statul membru ca fiind definitive sunt însoțite de marcajul „provizoriu”.

               3.Marcajul „populat” se aplică doar elementelor referitoare la „populația totală”, în conformitate cu dispozițiile prevăzute la articolul 6 alineatul (2).

               4.Pentru fiecare valoare însoțită de cel puțin unul dintre marcajele „revizuit” sau „a se vedea informațiile anexate”, se furnizează un text explicativ.

               5.Fiecare element a cărui valoare confidențială a fost înlocuită cu valoarea specială „nedisponibil” este semnalat prin marcajul „confidențial”.

               Metadate referitoare la tematici

               Pe lângă metadatele referitoare la tematici transmise Comisiei (Eurostat) în temeiul articolului 6 din Regulamentul (UE) 2017/712, statele membre furnizează, pentru fiecare tematică inclusă în anexa I, metadate care oferă informații privind metodologia și sursele de date utilizate în vederea obținerii valorilor pentru tematica respectivă la nivel de griduri de referință de 1 km². Metadatele conțin, în special:

               –informații privind fiabilitatea și exactitatea valorilor declarate;

               –o descriere a oricărei metodologii utilizate pentru estimarea valorilor la nivel de griduri de referință de 1 km², inclusiv în ceea ce privește fiabilitatea și exactitatea valorilor rezultate;

               –o descriere a oricărei metodologii utilizate pentru încadrarea persoanelor în celule de grid specifice la tematica „locul de reședință obișnuită”, inclusiv informații privind caracteristicile persoanelor care fac parte din categoria GEO.G.y.

               Metadate de referință

               Informațiile și structura metadatelor stabilite în anexa la Regulamentul (UE) 2017/881 sunt completate, în sensul prezentului regulament, de următoarele elemente care se raportează în mod specific la datele la nivel de griduri de 1 km²:

               –Elementul 3.3. „Prelucrarea și evaluarea” este completat cu subelementul suplimentar 3.3.3. „Informații suplimentare privind metodologia generică (nelegată de tematici) aplicată pentru producerea setului de date la nivel de griduri de 1 km²”.

               –Elementul 3.4. „Diseminarea” este completat cu informații specifice cu privire la măsurile de control privind divulgarea datelor statistice referitoare la setul de date la nivel de griduri de 1 km². Statele membre furnizează Comisiei (Eurostat) informații privind măsurile referitoare la protecția armonizată a datelor la nivel de griduri de 1 km², indicând în special dacă au utilizat bunele practici și orientările SSE pentru punerea în aplicare a respectivei protecții.

               –Elementul 4.2. „Actualitate și punctualitate” este completat cu data sau datele calendaristice specifice pentru transmisia și eventualele revizuiri ale datelor la nivel de griduri de 1 km² și ale metadatelor.

               –Elementul 4. „Evaluarea calității datelor” este completat cu subelementul suplimentar 4.7 „Informații geografice – calitatea datelor” referitor la principiile calității geografice, în special în ceea ce privește acoperirea teritorială și comparabilitatea, precizia de poziționare, precum și coerența temporală și exhaustivitatea datelor geografice utilizate pentru geocodare.

                     (1)

                        Codurile „x.” sunt codurile de identificare a celulelor de grid, astfel cum sunt specificate la articolul 3. Codul „y”. este alcătuit din șirul de caractere „unallocated”, precedat de codul de țară al statului membru de raportare, astfel cum este specificat la articolul 3 alineatul (3).

                     (2)

                        Datele referitoare la categoria „persoane ocupate” se transmit în măsura în care este posibil, în funcție de disponibilitatea lor în statul membru care efectuează transmisia.

                     (3)

                        Acest marcaj nu se aplică elementelor referitoare la populația totală, astfel cum se prevede la articolul 6 alineatul (2) litera (a).


title: REGULAMENTUL DE PUNERE ÎN APLICARE (UE) …/… AL COMISIEI de stabilire a normelor specifice privind procedura care trebuie urmată pentru efectuarea evaluării riscurilor prezentate de plante, produse vegetale și alte obiecte cu risc ridicat în sensul articolului 42 alineatul (1) din Regulamentul (UE) 2016/2031 al Parlamentului European și al Consiliului

text:
               REGULAMENTUL DE PUNERE ÎN APLICARE (UE) …/… AL COMISIEI

               din 18.12.2018

               de stabilire a normelor specifice privind procedura care trebuie urmată pentru efectuarea evaluării riscurilor prezentate de plante, produse vegetale și alte obiecte cu risc ridicat în sensul articolului 42 alineatul (1) din Regulamentul (UE) 2016/2031 al Parlamentului European și al Consiliului

               COMISIA EUROPEANĂ,

               având în vedere Tratatul privind funcționarea Uniunii Europene,

               având în vedere Regulamentul (UE) 2016/2031 al Parlamentului European și al Consiliului din 26 octombrie 2016 privind măsurile de protecție împotriva organismelor dăunătoare plantelor, de modificare a Regulamentelor (UE) nr. 228/2013, (UE) nr. 652/2014 și (UE) nr. 1143/2014 ale Parlamentului European și ale Consiliului și de abrogare a Directivelor 69/464/CEE, 74/647/CEE, 93/85/CEE, 98/57/CE, 2000/29/CE, 2006/91/CE și 2007/33/CE ale Consiliului
                  1
               , în special articolul 42 alineatul (6),

               întrucât:

               (1)Ar trebui stabilite norme care să asigure faptul că evaluarea riscurilor menționată la articolul 42 alineatul (4) din Regulamentul (UE) 2016/2031 este efectuată într-o perioadă de timp rezonabilă și pe baza prelucrării la timp a dosarelor tehnice.

               (2)În vederea efectuării evaluării riscurilor menționate mai sus, ar trebui trimisă Comisiei o cerere doar din partea organizației naționale pentru protecția plantelor din țara terță în cauză, în temeiul Convenției internaționale pentru protecția plantelor. Acest lucru se impune pentru a se asigura faptul că toate elementele necesare pentru evaluarea riscului asociat plantelor, produselor vegetale sau altor obiecte care urmează să fie introduse pe teritoriul Uniunii sunt certificate de către autoritatea publică responsabilă din țara terță. În plus, cele de mai sus sunt necesare pentru credibilitatea și justificarea evaluării riscurilor ca bază a măsurilor luate în temeiul articolului 42 alineatul (4) din Regulamentul (UE) 2016/2031. Dispozițiile menționate ar trebui să se aplice fără a aduce atingere dreptului Comisiei de a prezenta cereri Autorității Europene pentru Siguranța Alimentară (EFSA) pentru a emite avize științifice în temeiul articolului 29 și pentru a furniza asistență științifică sau tehnică în temeiul articolului 31 din Regulamentul (CE) nr. 178/2002
                  2
               .

               (3)Dosarul tehnic ar trebui să conțină date privind produsele care urmează să fie introduse pe teritoriul Uniunii, precum și date privind identificarea organismelor dăunătoare care ar putea fi asociate cu aceste produse în țara exportatoare, date privind măsurile fitosanitare naționale de atenuare a riscurilor, inspecțiile, tratamentele și prelucrările aferente produselor și datele de contact ale persoanei fizice responsabile de legătura cu Comisia și cu EFSA. Astfel de date sunt esențiale pentru a efectua evaluarea riscurilor prezentate de produse și pentru a identifica speciile de dăunători pentru care pot fi necesare măsuri fitosanitare de atenuare a riscurilor.

               (4)Pentru a pune la dispoziția EFSA toate elementele necesare în vederea efectuării evaluării riscurilor, dosarul tehnic trebuie să conțină informațiile precizate în documentul EFSA intitulat „Informații necesare pentru dosare în vederea susținerii cererilor pentru importul de plante, produse vegetale și alte obiecte cu risc ridicat în sensul articolului 42 din Regulamentul (UE) 2016/2031
                  3
               ”.

               (5)Este necesar ca, după confirmarea primirii dosarului tehnic, Comisia să examineze dacă acesta conține informațiile necesare și să solicite, după caz, informații suplimentare sau clarificări astfel încât să se asigure că cererea conține toate elementele necesare și adecvate pentru evaluarea riscurilor.

               (6)Ar trebui să se stabilească norme privind efectuarea evaluării riscurilor de către EFSA, comunicarea sa cu solicitantul și publicarea acestei evaluări, în vederea asigurării unui proces transparent, eficient și rapid de evaluare a riscurilor.

               (7)Pentru a evita prejudicierea poziției concurențiale a anumitor părți terțe prin divulgarea anumitor informații, dispozițiile privind confidențialitatea din Regulamentul (CE) nr. 178/2002 al Parlamentului European și al Consiliului ar trebui să se aplice în consecință.

               (8)Din motive de certitudine juridică, prezentul regulament ar trebui să se aplice de la aceeași dată ca și Regulamentul (UE) 2016/2031.

               (9)Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTUL REGULAMENT:

               Articolul 1
               Obiect și domeniu de aplicare

               Prezentul regulament stabilește procedurile de evaluare a riscurilor prevăzute la articolul 42 alineatul (4) din Regulamentul (UE) 2016/2031 pentru a se asigura faptul că această evaluare este efectuată într-un termen rezonabil, pe baza unei cereri de import însoțite de un dosar tehnic cuprinzător și conform unei proceduri definite.

               Articolul 2
               Depunerea dosarului tehnic

               Dosarul tehnic pentru efectuarea evaluării riscurilor menționate la articolul 42 alineatul (4) din Regulamentul (UE) 2016/2031 poate fi prezentat Comisiei numai de către o organizație națională de protecție a plantelor dintr-o țară terță.

               Dosarul tehnic este însoțit de elemente care indică faptul că cererea de import există în sensul articolului 42 alineatul (5) din Regulamentul (UE) 2016/2031.

               Articolul 3
               Conținutul dosarului tehnic

               Dosarul tehnic conține toate elementele următoare pentru fiecare plantă, produs vegetal sau alt obiect:

               (a)informații privind produsul, inclusiv tratamentele și prelucrarea produsului;

               (b)informații privind identificarea organismelor dăunătoare care ar putea fi asociate produsului în țara exportatoare;

               (c)informații privind măsurile fitosanitare de atenuare a riscurilor și inspecțiile fitosanitare;

               (d)datele de contact ale punctului de contact al organizației naționale pentru protecția plantelor din țara terță care răspunde de asigurarea legăturii cu Comisia și cu Autoritatea Europeană pentru Siguranța Alimentară (EFSA).

               Dosarul tehnic trebuie să conțină, de asemenea, toate elementele precizate în documentul EFSA intitulat „Informații necesare pentru dosare în vederea susținerii cererilor pentru importul de plante, produse vegetale și alte obiecte cu risc ridicat în sensul articolului 42 din Regulamentul (UE) 2016/2031”.

               Solicitantul poate indica informațiile a căror divulgare ar putea prejudicia poziția concurențială a unei anumite părți terțe și care ar trebui, prin urmare, să beneficieze de tratament confidențial în conformitate cu articolul 6 din prezentul regulament. În asemenea cazuri trebuie furnizate elemente justificative care pot fi verificate.

               Dosarul se depune în una dintre limbile oficiale ale Uniunii.

               Articolul 4
               Primirea și examinarea dosarului tehnic de către Comisie

               Comisia confirmă primirea dosarului tehnic.

               Comisia examinează dacă dosarul tehnic conține informațiile descrise la articolul 3 primul paragraf literele (a) - (d) și poate cere informații suplimentare sau clarificări solicitantului, în funcție de conținutul și obiectul dosarului tehnic respectiv.

               În cazul în care concluzionează că cerințele respective sunt îndeplinite, Comisia transmite dosarul tehnic EFSA și informează statele membre cu privire la aceasta.

               Articolul 5
               Efectuarea și finalizarea evaluării riscurilor

               EFSA verifică dacă dosarul tehnic este în conformitate cu documentul său descris la articolul 3 al doilea paragraf și poate cere informații suplimentare sau clarificări solicitantului, în funcție de conținutul și obiectul dosarului tehnic respectiv.

               După verificare, EFSA procedează la evaluarea riscurilor.

               În cursul desfășurării evaluării riscurilor, EFSA poate comunica direct cu solicitantul pentru a solicita informații sau clarificări suplimentare.

               EFSA informează Comisia cu privire la fiecare comunicare cu solicitantul.

               EFSA finalizează evaluarea riscurilor într-un termen rezonabil și o transmite Comisiei. EFSA publică evaluarea riscurilor în EFSA Journal.

               Pe baza acestei evaluări a riscurilor, după caz, Comisia modifică lista plantelor, produselor vegetale sau altor obiecte cu risc ridicat menționată la articolul 42 alineatul (3) din Regulamentul (UE) 2016/2031 în conformitate cu articolul 42 alineatul (4) din regulamentul respectiv.

               Articolul 6
               Confidențialitate

               În sensul prezentului regulament, dispozițiile de la articolul 39 din Regulamentul (CE) nr. 178/2002 privind confidențialitatea informațiilor transmise de solicitant se aplică în mod corespunzător.

               Articolul 7
               Intrare în vigoare și aplicare

               Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

               Se aplică de la 14 decembrie 2019.

               Prezentul regulament este obligatoriu în toate elementele sale și se aplică direct în toate statele membre.

               Adoptat la Bruxelles, 18.12.2018

                     Pentru Comisie

                     Preşedintele
                     Jean-Claude JUNCKER

                     (1)

                        JO L 317, 23.11.2016, p. 4.

                     (2)

                        JO L 031, 1.2.2002, p. 1.

                     (3)

                        Autoritatea Europeană pentru Siguranța Alimentară (EFSA), Dehnen-Schmutz K, Jaques Miret JA, Jeger M, Potting R, Corini A, Simone G, Kozelska S, Munoz Guajardo I, Stancanelli G și Gardi C, 2018. Informații necesare pentru dosare în vederea susținerii cererilor pentru importul de plante, produse vegetale și alte obiecte cu risc ridicat în sensul articolului 42 din Regulamentul (UE) 2016/2031. EFSA supporting publication 2018:EN-1492, 22pp. doi:10.2903/sp.efsa.2018.1492